Document ID: 31997L0038

KOMMISSIONENS DIREKTIV 97/38/EF af 20. juni 1997 om ændring af bilag C til Rådets direktiv 92/51/EØF om anden generelle ordning for anerkendelse af erhvervsuddannelser til supplering af Rådets direktiv 89/48/EØF (EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 92/51/EØF af 18. juni 1992 om anden generelle ordning for anerkendelse af erhvervsuddannelser til supplering af direktiv 89/48/EØF (1), senest ændret ved Kommissionens direktiv 95/43/EF (2), særlig artikel 15, og
ud fra følgende betragtninger:
Det Forenede Kongeriges regering har sendt en begrundet anmodning om, at tre af dets uddannelsesforløb fjernes fra bilag C til direktivet;
Det Forenede Kongerige har ændret sin undervisning og uddannelsesforløbet for medical laboratory scientific officer (videnskabelig medarbejder ved medicinsk laboratorium), hvorved dette forløb nu kræver tre års videregående uddannelse og derved falder ind under Rådets direktiv 89/48/EØF (3); i overensstemmelse hermed bør undervisning og uddannelsesforløb for disse to erhverv ikke længere være opført i bilag C, eftersom indehavere af kvalifikationsbeviser, der er opnået under de tidligere bestemmelser, og som er omfattet af direktiv 92/51/EØF, i medfør af artikel 1, litra a), i direktiv 89/48/EØF kan anmode om at blive behandlet på samme måde;
erhvervet som prosthetist (ortopædisk bandagist) er for tiden ikke lovreguleret i Det Forenede Kongerige;
erhvervet som probation officer (tilsynsværge) er ikke længere lovreguleret i Det Forenede Kongerige;
de i nærværende direktiv omhandlede foranstaltninger er i overensstemmelse med udtalelse fra det i henhold til artikel 15 i Rådets direktiv 92/51/EØF nedsatte udvalg -
UDSTEDT FØLGENDE DIREKTIV:
Artikel 1
Bilag C til direktiv 92/51/EØF ændres herved som anført i bilag I.
Artikel 2
1. Medlemsstaterne vedtager de nødvendige love og administrative bestemmelser for at efterkomme dette direktiv inden den 30. september 1997. De underretter straks Kommissionen herom.
Når medlemsstaterne vedtager disse love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.
2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
Artikel 3
Dette direktiv er rettet til medlemsstaterne.
Artikel 4
Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.
Udfærdiget i Bruxelles, den 20. juni 1997.

Labels: 12
9